જિંદગીમાં અમુક સંબંધો પણ એવા હોય છે જે આપણને સતત ભાર આપતા હોય છે. આપણે આપણા સંબંધો વિશે કેટલું વિચારીએ છીએ? કયા સંબંધો આપણને હળવાશ આપે છે? કયા સંબંધથી આપણામાં સંવેદનાનો સંચાર થાય છે? નેગેટિવ લોકોથી દૂર રહેવું એ પણ સુખી થવાની એક રીત છે. અલબત્ત, દરેક સંબંધોને આપણે કાપી શકતા નથી. અમુક સંબંધો આપણને વારસામાં મળ્યા હોય છે. આપણે ઇચ્છીએ કે ન ઇચ્છીએ, આપણે તેનાથી સંપૂર્ણ રીતે મુક્ત થઈ શકતા નથી. આવા લોકો સાથે સેફ ડિસ્ટન્સ રાખવું પડે છે. એવું અંતર જે આપણી માનસિકતાને કોઈ પણ જાતની અસર ન કરે. રિલેશનશિપનું પણ એક મેનેજમેન્ટ હોય છે. સંબંધો પણ જુદા જુદા સ્તરના હોય છે. દરેક સંબંધને એના સ્તર ઉપર જ જીવવાના હોય છે. કોઈને નફરત ન કરીએ, પણ કોને કેટલો પ્રેમ કરવો, કોને કેટલો આદર આપવો અને કોને કેટલું વેઇટેજ આપવું એ તો આપણે જ નક્કી કરવું પડે. ખોટી રીતે ખેંચાવાનો કોઈ અર્થ નથી હોતો. અમુક સંબંધો એવા હોય છે કે તેમાં ન તો ગાઢ દોસ્તી હોય છે કે ન તો તીવ્ર નફરત હોય છે. એ એની જગ્યાએ સ્થિર હોય છે, એને સ્થિતપ્રજ્ઞતાપૂર્વક જ જીવવાના હોય છે.